CELEX: 
Language: ro
Date: 2017-06-26 00:00:00
Title: REGULAMENTUL DELEGAT (UE) …/… AL COMISIEI de modificare a Regulamentului (UE) nr. 540/2014 al Parlamentului European și al Consiliului în ceea ce privește cerințele sistemului de avertizare acustică al vehiculului pentru omologarea UE de tip

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Vehiculele electrice hibride și vehiculele pur electrice, denumite și vehicule de transport rutier silențioase (QRTV - Quiet Road Transport Vehicles), emit sunete cu un nivel de zgomot substanțial mai redus în raport cu vehiculele cu motor cu ardere internă, fapt care este benefic pentru mediu. Cu toate acestea, această reducere a eliminat o sursă importantă de semnale acustice care îi avertizează pe utilizatorii vulnerabili ai drumurilor, în general persoanele cu deficiențe de vedere și bicicliștii, de apropierea, prezența sau plecarea unui vehicul.
            
            
               Cerințele pentru omologarea de tip cu privire la emisiile sonore aplicabile vehiculelor din categoriile M și N sunt prevăzute în Regulamentul (UE) nr. 540/2014
                  1
               . În acest regulament sunt prevăzute, de asemenea, cerințele pentru instalarea sistemului de avertizare acustică al vehiculului (AVAS - Acoustic Vehicle Alerting System) pe vehicule de tip QRTV, cu scopul de a-i avertiza, pentru securitatea lor, pe utilizatorii vulnerabili ai drumurilor de prezența unor astfel de vehicule.
            
            
               În prezent, este necesar să fie formulate în detaliu și, prin urmare, ameliorate cerințele pentru sistemul AVAS în Regulamentul (UE) nr. 540/2014, luând în considerare lucrările la nivelul CEE-ONU, care au condus recent la Regulamentul CEE-ONU nr. 138 privind omologarea QRTV. În același timp, Comisia trebuie să-și îndeplinească obligația legislativă de a formula în detaliu cerințele pentru sistemul AVAS, astfel cum se prevede la articolul 8 din Regulamentul (UE) nr. 540/2014.
            
            
               Prezentul act vizează modificarea anexei VIII la Regulamentul (UE) nr. 540/2014 cu privire la cerințele tehnice și la procedurile de încercare pentru sistemul AVAS, prin trimitere la Regulamentul CEE-ONU nr. 138.
            
            
               2.CONSULTĂRI PREALABILE ADOPTĂRII ACTULUI
            
            
               Cu ocazia pregătirii prezentului act, Comisia a efectuat consultări adecvate la nivel profesional, cu implicarea părților interesate din sectorul industrial, a partenerilor sociali și a experților din statele membre.
            
            
               Prezentul act a făcut obiectul unei consultări publice, prin portalul pentru o mai bună legiferare, între 3 aprilie și 1 mai 2017; observațiile primite au fost analizate în mod corespunzător.
            
            
               3.ELEMENTELE JURIDICE ALE ACTULUI DELEGAT
            
            
               (a)Temei juridic
            
            
               Temeiul juridic al prezentului act delegat este Regulamentul (UE) nr. 540/2014 al Parlamentului European și al Consiliului din 16 aprilie 2014 privind nivelul sonor al autovehiculelor și al amortizoarelor de zgomot de înlocuire, de modificare a Directivei 2007/46/CE și de abrogare a Directivei 70/157/CEE.
            
            
               (b)Alegerea instrumentelor
            
            
               Instrumentul adecvat este un regulament de modificare a Regulamentului (UE) nr. 540/2014.
            
            
               REGULAMENTUL DELEGAT (UE) …/… AL COMISIEI
            
            
               din 26.6.2017
            
            
               de modificare a Regulamentului (UE) nr. 540/2014 al Parlamentului European și al Consiliului în ceea ce privește cerințele sistemului de avertizare acustică al vehiculului pentru omologarea UE de tip
            
            
               (Text cu relevanță pentru SEE)
            
            
               COMISIA EUROPEANĂ,
            
         
         
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) nr. 540/2014 al Parlamentului European și al Consiliului din 16 aprilie 2014 privind nivelul sonor al autovehiculelor și al amortizoarelor de zgomot de înlocuire, de modificare a Directivei 2007/46/CE și de abrogare a Directivei 70/157/CEE
                  2
               , în special articolul 8 al doilea paragraf și articolul 9,
            
            
               întrucât:
            
            
               (1)Regulamentul (UE) nr. 540/2014 stabilește cerințele pentru omologarea UE de tip a tuturor vehiculelor noi din categoriile M (vehicule utilizate pentru transportul de pasageri) și N (vehicule utilizate pentru transportul de mărfuri) în ceea ce privește nivelul sonor al acestora. De asemenea, acest regulament stabilește măsuri cu privire la sistemul de avertizare acustică al vehiculului (AVAS) pentru vehiculele electrice hibride și pentru vehiculele pur electrice destinat să avertizeze pe utilizatorii vulnerabili ai drumurilor.
            
            
               (2)Ca urmare a adoptării, cu ocazia celei de-a 168-a sesiuni a Forumului mondial pentru armonizarea regulamentelor privind vehiculele al Comisiei Economice pentru Europa a Organizației Națiunilor Unite (CEE-ONU), care a avut loc în perioada 8-11 martie 2016, a Regulamentului CEE-ONU nr. 138 privind omologarea vehiculelor silențioase de transport rutier, anexa VIII la Regulamentul (UE) nr. 540/2014 ar trebui să fie reexaminată pentru a ameliora precizia cerințelor pentru sistemul AVAS privind tipul și volumul sunetului emis, metoda de generare a sunetului, comutatorul de întrerupere și sunetul emis cu vehiculul oprit.
            
            
               (3)Fișa de informații prevăzută în anexa I la Directiva 2007/46/CE a Parlamentului European și a Consiliului
                  3
                privind omologarea UE de tip a unui vehicul în ceea ce privește nivelul sonor admisibil și addendumul la certificatul de omologare UE de tip ar trebui revizuite pentru a reflecta cerințele detaliate cu privire la sistemul AVAS.
            
            
               (4)În plus, pentru a permite omologarea vehiculelor electrice hibride și a vehiculelor pur electrice care sunt echipate cu sistemul AVAS, este oportun să fie introduse cerințe de încercare privind nivelurile minime ale emisiilor sonore ale sistemului AVAS la deplasarea înainte și înapoi, precum și privind schimbarea de frecvență a sunetului emis.
            
            
               (5)Prin urmare, Regulamentul (UE) nr. 540/2014 ar trebui modificat în consecință.
            
            
               (6)Dat fiind că Regulamentul (UE) nr. 540/2014 a intrat în vigoare la 1 iulie 2016 și că nu poate fi pe deplin aplicat fără modificările anexei VIII prevăzute în prezentul act, prezentul regulament ar trebui să intre în vigoare cât mai curând posibil. 
            
            
               ADOPTĂ PREZENTUL REGULAMENT:
            
            
               Articolul 1
               Modificări la Regulamentul (UE) nr. 540/2014
            
            
               Regulamentul (UE) nr. 540/2014 se modifică după cum urmează:
            
            
               (1) Anexa I se modifică după cum urmează:
            
            
               (a)
                     în apendicele 1, se adaugă punctul 12.8 cu următorul text:
            
            
               „12.8. Sistem AVAS
            
            
               12.8.1. Numărul omologării de tip a unui vehicul cu privire la emisiile sale sonore în temeiul Regulamentului CEE-ONU nr. 138 (1)
            
            
               sau 
            
            
               12.8.2. Referința completă a rezultatelor încercărilor privind nivelurile emisiilor sonore ale sistemului AVAS, măsurate în conformitate cu Regulamentul (UE) nr. 540/2014 (1)”;
            
            
               (b) în apendicele 2, addendumul se modifică după cum urmează:
            
            
               (i) punctul 3 se înlocuiește cu următorul text:
            
         
         
            
               „3. Sistem AVAS instalat: da / nu (1)”;
            
            
               (ii) se adaugă punctul 4 următor:
            
            
               „4. Observații…………………………………………………………………………………….”.
            
            
               (2) Anexa VIII se înlocuiește cu textul din anexa la prezentul regulament.
            
            
               Articolul 2
               Intrare în vigoare
            
            
               Prezentul regulament intră în vigoare în a treia zi de la data publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptată la Bruxelles, 26.6.2017.
            
            
               
                     Pentru Comisie
               
               
                     Preşedintele
                     Jean-Claude JUNCKER
               
            
         
         
            
                  
                     (1)
                  Regulamentul (UE) nr. 540/2014 al Parlamentului European și al Consiliului din 16 aprilie 2014 privind nivelul sonor al autovehiculelor și al amortizoarelor de zgomot de înlocuire, de modificare a Directivei 2007/46/CE și de abrogare a Directivei 70/157/CEE (JO L 158, 27.5.2014, p. 131)
               
               
                  
                     (2)
                  JO L 158, 27.5.2014, p. 131.
               
               
                  
                     (3)
                  Directiva 2007/46/CE a Parlamentului European și a Consiliului din 5 septembrie 2007 de stabilire a unui cadru pentru omologarea autovehiculelor și remorcilor acestora, precum și a sistemelor, componentelor și unităților tehnice separate destinate vehiculelor respective (Directivă-cadru) (JO L 263, 9.10.2007, p. 1). 
               
            
      
    ---documentbreak--- 
      
         
         
            
               ANEXĂ
            
            
               la
            
            
               Regulamentul delegat (UE) .../... al Comisiei
            
            
               de modificare a Regulamentului (UE) nr. 540/2014 al Parlamentului European și al Consiliului în ceea ce privește cerințele sistemului de avertizare acustică pentru vehicule pentru omologarea UE de tip
            
            
               „ANEXA VIII
            
            
               MĂSURI PRIVIND SISTEMUL DE AVERTIZARE ACUSTICĂ AL VEHICULULUI (AVAS - ACOUSTIC VEHICLE ALERTING SYSTEM)
            
            
               SECȚIUNEA I
            
            
               Prezenta anexă prevede măsurile referitoare la sistemul de avertizare acustică pentru vehicule (AVAS) în ceea ce privește vehiculele electrice hibride și vehiculele pur electrice.
            
            
               1. Fără a aduce atingere punctului 2 literele (a) și (b), dispozițiile secțiunii II se aplică sistemelor AVAS instalate: 
            
            
               (a) pe orice vehicul omologat de tip înainte de 1 iulie 2019; 
            
            
               (b) pe orice vehicul nou pe baza tipurilor menționate la litera (a) înainte de 1 iulie 2021.
            
            
               2. Dispozițiile secțiunii III se aplică sistemelor AVAS instalate: 
            
            
               (a) pe orice vehicul omologat de tip înainte de 1 iulie 2019, dacă aceasta este opțiunea producătorului;
            
            
               (b) pe orice vehicul nou pe baza tipurilor menționate la litera (a); 
            
            
               (c) pe orice vehicul omologat de tip înainte la 1 iulie 2019 sau după această dată; 
            
            
               (d) pe orice vehicul nou pe baza tipurilor menționate la litera (c); 
            
            
               (e) pe orice vehicul nou la 1 iulie 2021 sau după această dată.
            
            
            
               SECȚIUNEA II
            
         
         
            
               II.1Performanțele sistemului
            
            
               Dacă un sistem AVAS este instalat pe un vehicul, acesta trebuie să respecte cerințele menționate la punctele II.2 și II.3.
            
            
               II.2.Condiții de funcționare
            
            
               (a)Metoda de generare a sunetului
            
            
               Sistemul AVAS generează în mod automat un sunet în domeniul de viteză minim al vehiculului de la pornire până la aproximativ 20 km/h și la mersul înapoi. În cazul în care vehiculul este echipat cu un motor cu ardere internă care funcționează în domeniul de viteză al vehiculului definit anterior, sistemul AVAS nu generează niciun sunet.
            
            
               Pentru vehiculele echipate cu un dispozitiv de avertizare sonoră pentru mersul înapoi, nu este necesar ca sistemul AVAS să genereze un sunet la mersul înapoi.
            
            
               (b)Comutator
            
            
               Sistemul AVAS este prevăzut cu un comutator ușor de accesat de către conducătorul auto pentru a permite activarea și dezactivarea. La repornirea vehiculului, sistemul AVAS revine în mod implicit la poziția "pornit" (switched on).
            
            
               (c)Atenuarea
            
            
               Nivelul sonor al sistemului AVAS poate fi atenuat în anumite perioade de funcționare ale vehiculului.
            
            
               II.3.Tipul și volumul sunetului
            
            
               (a)Sunetul generat de sistemul AVAS trebuie să fie un sunet continuu care oferă informații pietonilor și altor utilizatori ai drumurilor cu privire la un vehicul aflat în stare de funcționare. Sunetul ar trebui semnaleze în mod clar comportamentul vehiculului și ar trebui să fie similar sunetului unui vehicul din aceeași categorie dotat cu un motor cu ardere internă.
            
            
               (b)Sunetul generat de sistemul AVAS trebuie să semnaleze în mod clar comportamentul vehiculului, de exemplu, prin variația automată a nivelului sonor sau a caracteristicilor sincronizate cu viteza vehiculului.
            
            
               (c)Nivelul sonor generat de sistemul AVAS nu trebuie să depășească nivelul sonor aproximativ al unui vehicul din categoria M1 echipat cu motor cu ardere internă care funcționează în aceleași condiții.
            
            
               SECȚIUNEA III
            
            
               III.1.Performanțele sistemului
            
            
               Sistemul AVAS trebuie să satisfacă cerințele specificate la punctele III.2 și III.6.
            
            
               III.2.Condiții de funcționare
            
            
               (a)Metoda de generare a sunetului
            
            
               Sistemul AVAS generează în mod automat un sunet în domeniul de viteză minim al vehiculului de la pornire până la aproximativ 20 km/h și la mersul înapoi. În cazul în care vehiculul este echipat cu un motor cu ardere internă care funcționează în acest domeniu de viteză al vehiculului, sistemul AVAS nu generează niciun sunet.
            
         
         
            
               Vehiculele al căror nivel sonor global respectă cerințele de la punctul 6.2.8. din Regulamentul CEE-ONU nr. 138
                  1
                cu o marjă de +3 dB(A), nu sunt obligate să fie echipate cu un sistem AVAS. Cerințele prevăzute la punctul 6.2.8 din Regulamentul CEE-ONU nr. 138 pentru benzi de o treime de octavă și cerințele prevăzute la punctul 6.2.3 din Regulamentul CEE-ONU nr. 138 pentru schimbarea de frecvență astfel cum este definită la punctul 2.4 din același regulament CEE-ONU („schimbarea de frecvență”) nu se aplică acestor vehicule.
            
            
               Pentru vehiculele care au un dispozitiv de avertizare sonoră pentru mersul înapoi, nu este necesar ca sistemul AVAS să genereze un sunet în timpul mersului înapoi, cu condiția ca sunetului emis la mersul înapoi de dispozitivul de avertizare sonoră să respecte cerințele prevăzute la al doilea paragraf de la punctul 6.2 și la punctul 6.2.2 din Regulamentul CEE-ONU nr. 138.
            
            
               Sunetul generat de tipul de vehicul prezentat pentru omologare se măsoară în conformitate cu metodele descrise în anexa 3 și la subpunctele 6.2.1.3 și 6.2.2.2 din Regulamentul CEE-ONU nr. 138.
            
            
               (b)Comutator
            
            
               AVAS poate fi dotat cu un mecanism care permite conducătorului auto să oprească funcționarea unui sistem AVAS (denumit în continuare „funcția de pauză”), și care este ușor de accesat de către conducătorul auto pentru a permite activarea și dezactivarea sistemului. Dacă sistemul AVAS este dotat cu funcția de pauză, acesta revine în mod implicit la poziția „pornit” (switched on) la repornirea vehiculului. 
            
            
               În plus, funcția de pauză trebuie să fie în conformitate cu cerințele prevăzute la punctul 6.2.6 din Regulamentul CEE-ONU nr. 138.
            
            
               (c)Atenuarea
            
            
               Nivelul sonor al sistemului AVAS poate fi atenuat în anumite perioade de funcționare ale vehiculului. În aceste cazuri, nivelul sonor al sistemului AVAS trebuie să fie în conformitate cu cerințele prevăzute la punctul 6.2.8 din Regulamentul CEE-ONU nr. 138.
            
            
               III.3.Tipul și volumul sunetului
            
            
               (a)Sunetul generat de sistemul AVAS trebuie să fie un sunet continuu care oferă informații pietonilor și altor utilizatori ai drumurilor cu privire la un vehicul aflat în stare de funcționare. Sunetul trebuie să semnaleze în mod clar comportamentul vehiculului, de exemplu, prin variația automată a nivelului sonor sau a caracteristicilor sincronizate cu viteza vehiculului. Sunetul trebuie să fie similar sunetului unui vehicul din aceeași categorie dotat cu un motor cu ardere internă.
            
            
               Se aplică următoarele dispoziții:
            
            
               (i) dacă este generat când vehiculul se află în mișcare, sunetul sistemului AVAS trebuie să respecte cerințele prevăzute la punctele 6.2.1.1, 6.2.1.2, 6.2.1.3, 6.2.2.1, 6.2.2.2 și 6.2.3 din Regulamentul CEE-ONU nr. 138, după caz;
            
            
               (ii) vehiculul aflat în staționare poate să emită un sunet, după cum se prevede la punctul 6.2.4 din Regulamentul CEE-ONU nr. 138.
            
            
               (b)Producătorul vehiculului poate să prevadă pentru conducătorul auto posibilitatea ca acesta să facă o selecție între diferite semnale acustice, care trebuie să fie conforme cu cerințele prevăzute la punctul 6.2.5 din Regulamentul CEE-ONU nr. 138.
            
            
               (c)Nivelul sonor generat de sistemul AVAS nu trebuie să depășească nivelul sonor aproximativ al unui vehicul din categoria M1 echipat cu motor cu ardere internă care funcționează în aceleași condiții. În plus, se aplică cerințele de la punctul 6.2.7 din Regulamentul CEE-ONU nr. 138.
            
            
               (d)Nivelul sonor global emis de un vehicul care satisface cerințele prevăzute la al doilea paragraf de la punctul 2 litera (a) nu trebuie să depășească nivelul sonor aproximativ al unui vehicul din categoria M1 echipat cu motor cu ardere internă care funcționează în aceleași condiții.
            
            
               III.4Cerințe pentru pista de încercare
            
            
               Până la 30 iunie 2019, standardul ISO 10844:1994 poate fi aplicat ca alternativă la standardul ISO 10844:2014 pentru a controla conformitatea pistei de încercare, după cum se prevede la punctul 2.1.2 din anexa 3 la Regulamentul CEE-ONU nr. 138. 
            
            
               III.5.Certificatul de omologare
            
            
               Producătorul vehiculului furnizează, în anexă la certificatul de omologare UE de tip, oricare dintre următoarele documente:
            
         
         
            
               a) fișa de comunicare menționată la punctul 5(3) din Regulamentul CEE-ONU nr. 138, în conformitate cu modelul prezentat în anexa 1 la regulamentul respectiv;
            
            
               b) rezultatele încercărilor privind nivelurile emisiilor sonore ale sistemului AVAS, măsurate în conformitate cu prezentul regulament.
            
            
               III.6.Marcaje
            
            
               Fiecare componentă a sistemului AVAS trebuie să poarte următoarele marcaje:
            
            
               (a)denumirea comercială sau marca comercială a producătorului;
            
            
               (b)numărul de identificare atribuit.
            
            
               Marcajele trebuie să fie clare și de neșters.
            
            
               ”
            
         
         
            
                  
                     (1)
                  JO L 9, 13.1.2017, p. 33.